Stefan Wallin
Stefan Erik Wallin (s. 1. kesäkuuta 1967 Vaasa) on Suomen ruotsalaisen kansanpuolueen (RKP) entinen puheenjohtaja ja kansanedustaja vuodesta 2007. Wallin toimi Vanhasen I hallituksen ympäristöministerinä ja valittiin Vanhasen II hallituksen kulttuuri- ja urheiluministeriksi. Hän jatkoi tehtävässä Kiviniemen hallituksessa ja valittiin 2011 Jyrki Kataisen hallituksen puolustusministeriksi.
Wallin oli RKP:n eduskuntavaaliehdokkaana ensimmäistä kertaa vuoden 1999 eduskuntavaaleissa Vaasan vaalipiirissä. Wallinin ensimmäiset vaalit olivat menestyksekkäät, vaikkei hän tullutkaan valituksi. Ääniä Wallin sai 5 799, ja hän pääsi ensimmäiselle varasijalle. Tämän jälkeen Wallin toimi RKP-ministereiden erityisavustajana liikenneministeriössä 1994–1995, ulkoasiainministeriössä 1995–1998, sisäministeriössä 1998–1999 sekä puolustusministeriössä 1999–2000. Hän myös työskenteli Åbo Underrättelser -lehden varapäätoimittajana vuosina 2000–2005.
RKP:n puheenjohtajaksi Wallin valittiin 11. kesäkuuta 2006. Koska Suomi toimi heinäkuun alusta vuoden loppuun Euroopan unionin puheenjohtajana, Wallin siirtyi väistyneen puheenjohtajan Jan-Erik Enestamin tilalle ympäristöministeriksi vasta puheenjohtajuuskauden päätyttyä.
Vuoden 2007 eduskuntavaalien jälkeen Wallin jatkoi Vanhasen toisessa hallituksessa, nyt kulttuuri- ja urheiluministerinä. Wallin halusi itse liittää ministerin titteliin urheilu-sanan, koska se kuvaa näin hänen mielestään paremmin tehtävää. Wallinin kulttuuriministerikaudella kulttuurin, liikunnan ja nuorisotyön rahoitusta nostettiin 30–50 prosenttia. Erityisesti suomalaisen elokuvan valtiontuki nousi, kuten myöskin tuki suomalaiselle huippu-urheilulle ja paikallisseuratoiminnalle. Nuorisotyön saralla kehitettiin Wallinin kaudella etsivää nuorisotyötä, jolla estetään nuorten syrjäytymistä. Wallin oli myös aloitteellinen, kun opetusministeriön nimi muutettiin 1. toukokuuta 2010 opetus- ja kulttuuriministeriöksi. Wallin toimi 2007–2011 myös tasa-arvoministerinä.
Wallin oli ehdolla vuoden 2007 eduskuntavaaleissa Varsinais-Suomen vaalipiirissä ja pääsi eduskuntaan 12 097 äänellä, mikä oli eniten koko vaalipiiristä. Hän uusi eduskuntapaikkansa vuoden 2011 vaaleissa 12 366 äänellä. Wallin uusi paikkansa kansanedustajana myös vuoden 2015 vaaleissa. Hänen äänimääränsä, 9787 ääntä, oli koko vaalipiirin neljänneksi suurin.
Vuoden 2011 eduskuntavaalien jälkeen Wallin siirtyi puolustusministeriksi ja sai hoidettavakseen toisen maailmansodan jälkeisen ajan suurimman muutoksen Suomen puolustusrakenteissa. Hallitusohjelman mukaan käynnistettiin puolustusvoimauudistus samalla, kun puolustusbudjettia supistettiin yli 200 miljoonalla eurolla.
Helmikuussa 2012 Wallinista tehtiin kaksi kantelua oikeuskanslerille liittyen Uudenmaan prikaatin Dragsvikin varuskunnan säilyttämispäätökseen hänen ollessaan puolustusministeri ja prikaatin killan jäsen. Wallin kiisti Dragsvikin suosimisen kielipoliittisin perustein. Oikeuskanslerin päätöksen mukaan Wallin ei ollut jäävi, mutta päätöksestä kävi ilmi, että puolustusvoimien komentaja Ari Puheloinen oli todistanut Wallinin ohjanneen puolustusvoimia niin, että Dragsvik oli jätetty alkuperäiseltä listalta pois. Tämän seurauksena Wallin myönsi antaneensa pääesikunnalle poliittista ohjausta Dragvikin varuskunnan säilyttämiseksi. 22. maaliskuuta oppositio esitti yhdessä Wallinille epäluottamuslausetta, mutta Wallin sai eduskunnan luottamuksen äänin 95/59.
30. maaliskuuta Wallin ilmoitti, ettei jatka puolueen puheenjohtajana kesän puoluekokouksen jälkeen. Wallinin mukaan kohu Dragsvikin suosimisesta ei vaikuttanut hänen päätökseensä, vaan Wallin oli luvannut itselleen jo puheenjohtajaksi noustuaan vuonna 2006 pysyvänsä virassa korkeintaan kuuden vuoden ajan. Pääministeri Jyrki Katainen totesi Wallinin päätöksen harmittavan, mutta olevan ymmärrettävä ja arvostettava ratkaisu. Hän totesi myös, että Rkp:n tulee päättää puolustusministerin mahdollisesta vaihdosta. Kesäkuussa 2012 puolueen uudeksi puheenjohtajaksi valittiin europarlamentaarikko Carl Haglund.
Huhtikuussa 2012 paljastui, että Wallin oli vuonna 2001 ostanut Turun keskustassa sijainneen asunnon Stiftelsen för Åbo Akademi -säätiöltä, jonka valtuuskuntaan hän kuului. Vuonna 2009 kulttuuriministerinä toiminut Wallin myi asunnon takaisin säätiölle tienaten kaupoista 170 000 euron voitot. Varsinais-Suomen poliisi pyysi Åbo Akademin säätiöltä selvitystä asuntokaupoista. Myös Patentti- ja rekisterihallitus ilmoitti perehtyvänsä tapaukseen, ja selvittää antaako se aihetta jatkotoimiin. Toukokuussa 2012 Varsinais-Suomen poliisi ilmoitti ettei aloita rikostutkintaa Wallinin asuntokaupoista. Perusteluna poliisi kertoi sen, että Wallinin asunnon arvonnousu oli ollut täysin linjassa yleisen arvonnousun kanssa samalla alueella Turussa eikä säätiö ollut maksanut hänelle ylihintaa.
Eduskuntavaaleissa 2011 Wallin käytti kampanjointiin 32 595 euroa. Puolueelta hän sai tukea 16 000 euroa ja yrityksiltä hän sai tukea 2 250 euroa. Yksityishenkilöiden tukea Wallin kertoo saaneensa yhteensä 2 700 euroa.
Wallin kannattaa ruotsin kielen ylioppilaskokeen pakollisuutta.
Hän on halunnut puolueestaan suvaitsevaa vaihtoehtoa perussuomalaisille. Maaliskuussa 2011 Wallin kertoi STT:n haastattelussa olevansa tarvittaessa valmis järjestämään kouluihin oman rukoustilan esimerkiksi muslimioppilaille, jos näitä on oppilaista suuri osa.
Eduskuntavaaleissa 1999 Wallin oli ehdolla Vaasan vaalipiiristä, mutta jäi 5 799 äänellä ensimmäiselle varasijalle. Vaaleissa 2007 hän sai 12 097 ääntä Varsinais-Suomen vaalipiiristä, ja hänet valittiin eduskuntaan. Hän uusi paikkansa vaaleissa 2011 (12 366 ääntä) ja vaaleissa 2015 (9 787 ääntä)
Kunnallisvaaleissa 2008 hänet valittiin 1 436 äänellä Turun kaupunginvaltuustoon. Hän oli ehdolla myös vaaleissa 2012, jolloin hän uusi paikkansa valtuustossa 1 565 äänellä. Wallin ei ollut ehdolla enää kuntavaaleissa 2017, eikä asetu myöskään enää ehdolle eduskuntavaaleissa 2019.
Koulutukseltaan Wallin on valtiotieteiden maisteri (Åbo Akademi, 1994). Stefan Wallin on ollut vuodesta 1995 lähtien naimisissa kansainvälisen oikeuden professorin Elina Pirjatanniemen kanssa, mutta he ovat hakeneet avioeroa toukokuussa 2016. Avioliitosta on kaksi tytärtä (s. 2000 ja 2002). Wallin asuu Turussa. Wallin palveli varusmiehenä Uudenmaan prikaatissa sekä RUK:ssa, ja on sotilasarvoltaan reservin majuri. Hän seuraa englantilaista jalkapalloa ja harrastaa haasteellista ruonlaittoa. Wallin kannattaa Englannin jalkapalloliigassa pelaavaa Aston Villaa.